Etzebeth weer Bokkaptein, maar vir hoe lank?Siya Kolisi en Eben Etzebeth – die Stormers en Bokke se twee leiers. Eben Etzebeth, Springbokslot van die Stormers wat die Springbokke op kort kennisgewing teen Frankryk op Ellispark moes aanvoer, is Woensdag as kaptein van die Springbokke aangewys. Warren Whiteley het die Bokke in die eerste twee toetse teen die Franse gelei, maar toe kort voor die derde toets weens ŉ liesbesering onttrek. Hy sal nog ses weke op die krukkelys wees. Geen aanduiding is deur die afrigter Allister Coetzee gegee of Etzebeth in al ses toetse in die Rugbykampioenskap voor sal draf nie; en Whiteley is met sy aanstelling voor die reeks teen Frankryk ook nie “onbeperk” aangewys nie. Dit blyk nietemin dat Etzebeth die span sal lei ten minste tot Whiteley gereed is om oor te neem. Dit sal vir die eerste twee toetse teen Argentinië in die Baai op 19 Augustus en op 26 Augustus in Salta wees, en daarna ook heel waarskynlik vir die twee wegtoetse teen die Wallabies en die All Blacks. Siya Kolisi, Etzebeth se kaptein by die Stormers, sal die onderkaptein wees. ♦ Die eerste twee toetse word op opeenvolgende Saterdae gespeel; dan is daar ŉ week se ruskans met die twee Australasiese toetse wat daarna ook op twee Saterdae sonder ruskans volg; en dan is daar weer ŉ week se rus vir die Bokke voordat hulle Australië en Nieu-Seeland op 30 September en 7 Oktober op onderskeidelik Bloemfontein en Nuweland ontvang.